Lytiškai plintančios ligos

Lytiškai plintančios ligos (LPL; Venerinės ligos nuo romėnų deivės Veneros) – infekcinių ligų, plintančių per lytinius santykius, grupė. Dažniausiai užsikrečiama genitalinio kontakto metu (vaginalinio,  oralinio, analinio sekso metu), labai retais atvejais – buitiniu kontaktiniu būdu per drėgnas plaušines, rankšluosčius, patalynę, pirties įrangą, klozetus.  

Užsikrėtusiesiems šiomis ligomis požymiai dažniausiai atsiranda po kelių ar net keliasdešimt dienų (šiuo inkubaciniu laikotarpiu žmogus jau gali užkrėsti kitus). Kartais liga neturi jokių aiškių požymių (slapta eiga). Pasitaiko, kad ligos požymiai išnyksta be gydymo, bet mikroorganizmai plinta organizme ir vėliau sukelia pavojingų negalavimų. Negydomos lytiškai plintančios ligos gali pažeisti kitus organus: gimdos kūną, kiaušintakius, sėklides, jų prielipus, prostatą, pilvaplėvę (prasideda dubens įvairių organų uždegimai), lytiniai latakai gali užakti ir sukelti nevaisingumą. Laiku pradėjus gydytis (antibiotikais ar kitais vaistais) sergantieji dauguma šių ligų yra pagydomi.

2015 m. duomenimis pasaulyje pastarosiomis ligomis buvo užsikrėtę apie 1,1 mlrd. žmonių neskaitant ŽIV, AIDS. Numanoma, kad kas ketvirtas lytiškai aktyvus JAV gyventojas nuo 15 iki 55 m. amžiaus susirgs bent viena iš maždaug 25 lytiškai plintančių ligų per savo gyvenimą. Pastarųjų ligų paplitimas JAV yra didesnis nei kitose išsivysčiusiose šalyse, kuriose įprastas kontraceptinių priemonių vartojimas.

Pagrindinės ligos 

 venerinės ligos – gonorėja, venerinė granulioma, šankeris, sifilis;
 lyties organų ir šlapimtakių infekcijos, kurias sukeliai infekciniai veiksniai – gardnereliozė, chlamidiozė, lytinių organų herpesas, mikoplazmozė;
 AIDS;
 kitos užkrečiamos odos ligos – niežai, pedikuliozė.

Plitimo veiksniai 

 socialiniai-ekonominiai veiksniai – urbanizacija, migracija, turizmas;
 demografiniai pokyčiai – vidutinės gyvenimo trukmės ilgėjimas, ankstyvas lytinis gyvenimas;
 elgsenos veiksniai – tradicinių normų ir draudimų susilpnėjimas, moterų emancipacija;
 socialiniai-kultūriniai pokyčiai – tėvų įtakos vaikams sumažėjimas, požiūrio į lytines normas pokyčiai (atsitiktiniai lytiniai santykiai, lytinių santykių įvairovė), alkoholis, narkotikai, prostitucija;
 medicininiai veiksniai – ligų sukėlėjų atsparumo vaistams padidėjimas, savigyda, nepakankamas infekcinių židinių išaiškinimas.

Išnašos 

 
Dauginimosi sistema